Мәғлүмәт — кешеләр тарафынан телдән, яҙма йәки башҡа ысул (шартлы сигналдар, техник саралар һ.б.) менән бирелгән информация. ХХ быуаттың уртаһынан «мәғлүмәт» термины фәнни төшөнсәгә әйләнә. Кеше менән кеше, кеше менән автомат, автомат менән автоматтың бер-береһе менән алышҡан мәғлүмәте, хайуандар һәм үҫемлектәр донъяһында сигналдар менән алышыныу күренеше, күҙәнәктең икенсе күҙәнәккә, организмдың башҡа организмға (мәҫәлән, генетик мәғлүмәт) билдәләр тапшырыуы, кибернетиканың төп төшөнсәләренең береһе мәғлүмәт тип йөрөтөлә башлай[8].